Foto’s: Betogers gooi klippe, petrolbomme in MosselbaaiFoto: @DisFen/Twitter Betogers het Maandag bande gebrand en petrolbomme gegooi tydens ‘n gewelddadige betoging in Mosselbaai in die Wes-Kaap. Kapt. Malcolm Pojie, woordvoerder van die polisie, sê drie tieners is deur paramedici behandel nadat hulle traangas ingeasem het. Hy sê die tieners het saam met hulle ouers betoog toe die polisie traangas op die skare afgevuur het in ‘n poging om hulle uiteen te jaag. Pojie sê inwoners in Kwanonqaba het oor gebrekkige dienslewering betoog. “Hulle het bande gebrand, petrolbomme gegooi en talle polisievoertuie met klippe bestook.” Die betoging het Sondag begin toe inwoners ‘n straatlig beskadig het en ‘n munisipale gebou aan die brand gesteek het. Pojie sê 13 mense is Maandag vir openbare geweld in hegtenis geneem maar is later die dag vrygelaat, hangende ‘n ondersoek. Pojie sê die polisie patrolleer die area. Hy het berigte ontken dat ‘n tiener beseer is nadat hy deur die polisie met rubberkoeëls geskiet is. Die foto’s is deur @DisFen op Twitter gelaai.